3. การประกอบธุรกิจของแต่ละสายผลิตภัณฑ์

3.1 ธุรกิจธนาคาร

  (1) ลักษณะบริการ

ธนาคารเกียรตินาคิน จำกัด (มหาชน) ประกอบธุรกิจธนาคารพาณิชย์เต็มรูปแบบ ได้แก่
การรับฝากเงิน การให้สินเชื่อ การซื้อขายตั๋วแลกเงิน หรือตราสารเปลี่ยนมือได้
การซื้อขายปริวรรตเงินตราต่างประเทศ การรับอาวัลตั๋วเงิน การรับรองตั๋วเงิน
การออกเล็ตเตอร์ออฟเครดิตหรือการค้ำประกัน
และการประกอบธุรกิจเพื่อให้เช่าซื้อและการให้เช่าแบบลิสซิ่ง ฯลฯ

ธนาคารเกียรตินาคิน จำกัด (มหาชน)
ได้รับการอนุญาตจัดตั้งกลุ่มทางการเงินจากธนาคารแห่งประเทศไทยตามหนังสือที่ ธปท.ฝกต.(21)
1984/2549 ลงวันที่ 4 ธ.ค.2549 โดยธนาคารเป็นบริษัทแม่และมีบริษัทในกลุ่มทั้งหมด 1 บริษัท
ได้แก่ บริษัทหลักทรัพย์ เกียรตินาคิน จำกัด ซึ่งประกอบธุรกิจหลักทรัพย์ครบทุกประเภท
เป็นสมาชิกตลาดหลักทรัพย์แห่งประเทศไทย หมายเลข 19 ปัจจุบันมีสาขาอยู่ทั้งสิ้น 27 แห่ง
กระจายอยู่ในส่วนภูมิภาค กรุงเทพและปริมณฑล และอยู่ในระหว่างการขอเปิดสาขาแห่งใหม่อีก 10
แห่งในปี 2551 นี้

บริการหลักของธนาคารได้แก่

-   บริการด้านเงินฝาก ธนาคารให้บริการการออมที่หลากหลาย
    ไม่ว่าจะเป็นบัญชีเงินฝากออมทรัพย์และบัญชีกระแสรายวัน แบบมีดอกเบี้ยตามขั้นบันได
    แถมบัญชีทั้งสองสามารถเชื่อมโยงกันได้โดยขอใช้บริการการตั้งโอนบัญชีอัตโนมัติที่สาขาธนาคาร
    (Sweep In-Out) ผู้ฝากยังสามารถเลือกออมด้วยเงินฝากประจำทั้งระยะสั้น และระยะยาว
    หรือเลือกรูปแบบการออมได้ทั้งที่เป็น สมุดคู่ฝาก และเป็นประเภทใบรับฝากประจำ
    (Certificate of Deposit) หรือเลือกออมแบบได้ผลตอบแทนสูง อาทิเช่น ตั๋วแลกเงิน

-   บริการด้านสินเชื่อเช่าซื้อรถยนต์ ธนาคารให้บริการสินเชื่อเช่าซื้อรถยนต์ทุกประเภท
    ทั้งรถใหม่และรถมือสอง ในอัตราดอกเบี้ยและระยะเวลาผ่อนชำระที่เหมาะสม
    เพื่อให้การลงทุนซื้อรถของผู้เช่าซื้อมีการจัดสรรงบประมาณอย่างคุ้มค่า
    ด้วยความเป็นผู้เชี่ยวชาญด้านสินเชื่อเช่าซื้อรถยนต์ธนาคารยังมีบริการพิเศษที่เชื่อมโยงกัน
    เพื่อให้ผู้เช่าซื้อได้รับความสะดวกมากที่สุด ได้แก่

-   บริการด้านรถยนต์ เช่น บริการต่อภาษีรถยนต์ประจำปี บริการด้านการ
    ขออนุญาตเกี่ยวกับรถยนต์

-   บริการด้านประกันภัย ซึ่งมีทั้งการประกันวินาศภัย ได้แก่ ประกันภัยรถยนต์ทุกประเภท และ
    ประกันชีวิต ในรูปแบบการคุ้มครองสินเชื่อรถยนต์
    อีกทั้งยังมีแผนที่จะขยายผลิตภัณฑ์ด้านประกันภัยเพิ่มขึ้น อาทิ ประกันอุบัติเหตุส่วนบุคคล
    ประกันคุ้มครองสินเชื่อบุคคล เป็นต้น

-   บริการสินเชื่อบุคคล ให้กับผู้เช่าซื้อที่มีประวัติการผ่อนชำระที่ดี ด้วยอัตราดอกเบี้ยต่ำ
    วงเงินสูงสุดถึง 5 เท่าของรายได้

-   บริการสินเชื่อจำนำทะเบียน ให้กับผู้เช่าซื้อที่มีประวัติการผ่อน ชำระที่ดี
    โดยรถยนต์จะต้องมีอายุไม่เกิน 10 ปี

-   การจัดประมูลรถยนต์ ต้นปี 2550
    ธนาคารได้ทำการปรับปรุงและเปิดศูนย์ประมูลรถยนต์แห่งใหม่ หรือ Kiatnakin Car
    Center (KKCC) ตั้งอยู่บริเวณ ถนนบางนา-ตราดกม.ที่ 8 ด้วยงบประมาณสร้างกว่า 30
    ล้านบาท ซึ่งเป็นศูนย์ประมูลรถยนต์ที่ทันสมัยและครบวงจรแห่งหนึ่งของประเทศ
    เพื่อรองรับการจัดประมูล และการฝึกอบรม
    โดยธนาคารมีการอบรมให้ความรู้แก่ผู้สนใจในเรื่องรถมือสอง
    ธนาคารจัดประมูลรถยนต์มือสองให้กับประชาชนและดีลเลอร์ทุกสัปดาห์ ทั้งในส่วนกลาง
    และสาขาภูมิภาค ซึ่งแต่ละครั้งจะมีรถยนต์เข้าประมูลรวมกว่า 100 คัน
    โดยพร้อมกันนี้ยังพัฒนาระบบการให้บริการลูกค้าให้มีประสิทธิภาพ
    เพื่อให้ลูกค้าเกิดความพอใจสูงสุดเมื่อมาใช้บริการ

-   บริการด้านสินเชื่อเพื่อพัฒนาโครงการที่อยู่อาศัย ธนาคารให้บริการสินเชื่ออย่างครบวงจร

แก่ผู้พัฒนาโครงการอสังหาริมทรัพย์ เพื่อการอยู่อาศัยทุกรูปแบบ โดยมีขั้นตอนการพิจารณาที่รวดเร็ว
ให้วงเงินที่ตรงตามความต้องการของผู้ประกอบการ
กำหนดรูปแบบการผ่อนชำระคืนที่สอดคล้องกับรายได้จากการพัฒนาโครงการ
มีทีมงานที่พร้อมให้คำปรึกษาทางด้านการเงิน การพัฒนาและบริหารโครงการ

นอกจากนี้ ธนาคารยังมีนโยบายสนับสนุนด้านการส่งเสริมการขายและการประชาสัมพันธ์โครงการ
แก่ผู้ประกอบการอย่างต่อเนื่อง

-   บริการด้านสินเชื่อธุรกิจ ธนาคารให้บริการสินเชื่อสำหรับธุรกิจที่มีศักยภาพ
    โดยลูกค้าธนาคารจะได้รับการพิจารณาและให้คำตอบอย่างรวดเร็ว
    การสนับสนุนด้านเงินทุนหมุนเวียนในวงเงินสูงสุด และการผ่อนชำระคืนที่สอดคล้องกับรายได้
    ธุรกิจที่ธนาคารมุ่งให้การสนับสนุนได้แก่ ธุรกิจด้านรถยนต์เช่น ตัวแทนจำหน่ายรถยนต์
    เต็นท์รถมือสอง ธุรกิจด้านที่อยู่อาศัย เช่น อพาร์ตเมนท์ ธุรกิจด้านขนส่ง ธุรกิจด้านบรรจุภัณฑ์
    และธุรกิจด้านสิ่งพิมพ์ เป็นต้น

-   บริการทรัพย์สินรอการขาย ธนาคารมีทรัพย์สินรอการขายหลากหลายรูปแบบ อาทิเช่น
    บ้านเดี่ยว ทาว์นเฮาส์ ที่ดิน อาคารพาณิชย์ อาคารสำนักงาน ทั้งสำหรับผู้ที่ต้องการที่พักอาศัย
    หรือเพื่อการลงทุน โดยลูกค้าสามารถติดต่อผ่าน Call Center 02-680-3420-1 หรือ
    www.kkasset.com เพื่อค้นหาทรัพย์สินตามประเภทของทรัพย์ ทำเล เนื้อที่ หรือช่วงราคา
    ได้ตามความต้องการ นอกจากนั้น ยังมีบริการคำนวณอัตราการผ่อนชำระแบบอัตโนมัติ
    สำหรับอำนวยความสะดวกให้กับท่านที่ต้องการทราบวงเงินสินเชื่อเบื้องต้น

-   บริการหลักของธุรกิจหลักทรัพย์

บริษัทหลักทรัพย์ เกียรตินาคิน จำกัด เป็นบริษัทย่อยของธนาคาร
มีจุดมุ่งหมายที่จะเป็นผู้นำในการให้บริการทางการเงินที่ครบวงจร ด้วยบุคลากรที่มีความเชี่ยวชาญ
โดยธุรกิจหลักที่บริษัทฯ มุ่งเน้น ได้แก่ธุรกิจนายหน้าซื้อขายหลักทรัพย์และวาณิชธนกิจ

-   ธุรกิจนายหน้าซื้อขายหลักทรัพย์ ให้บริการด้วยทีมงานที่มีประสบการณ์
    สามารถให้คำแนะนำและนำเสนอข้อมูลวิเคราะห์
    เพื่อให้การลงทุนของผู้ลงทุนเพิ่มค่าอย่างสูงสุด
    โดยผู้ลงทุนสามารถใช้บริการซื้อขายหลักทรัพย์ผ่านทางเจ้าหน้าที่การตลาดหรือซื้อขายผ่านทางระบบอินเตอร์เน็ต
    (KK E-Trade) รวมถึงตรวจสอบสถานะคำสั่งซื้อขายและเช็ค Portfolio ได้ตลอด 24
    ชม.

-   ธุรกิจวาณิชธนกิจ ให้บริการที่ปรึกษาทางการเงิน
    อันประกอบไปด้วยที่ปรึกษาในการออกตราสารประเภททุน เช่น การเสนอขายหุ้นสามัญ
    การออกและเสนอขายตราสารทุนชนิดอื่นๆ เช่น

ใบสำคัญแสดงสิทธิ เป็นต้น นอกจากนั้น บริษัทฯ ยังมีบริการที่ปรึกษาทางการเงินประเภทอื่นๆ ได้แก่

การควบรวมกิจการ การจัดโครงสร้างทางการเงิน และการปรับโครงสร้างหนี้ ฯลฯ

1.  บริการเป็นตัวแทนขายและรับซื้อคืนหน่วยลงทุนของกองทุนรวม บริษัทฯ
    เป็นตัวแทนขายและรับซื้อคืนหน่วยลงทุนในกองทุนรวมประเภทต่างๆ เช่น
    กองทุนรวมเพื่อการเลี้ยงชีพ (RMF) กองทุนรวมหุ้นระยะยาว (LTF) กองทุนรวมตราสารหนี้
    และกองทุนรวมตราสารทุน เป็นต้น

(2) ตลาดและภาวะการแข่งขัน

สินทรัพย์รวม

สิ้นปี 2550 ธนาคารพาณิชย์ของไทยมีอยู่จำนวน18 แห่ง มีสินทรัพย์รวมเท่ากับ 7.93 ล้านล้านบาท
ขยายตัวเพิ่มขึ้น จากปี ก่อนหน้าร้อยละ 3.4 โดยธนาคารพาณิชย์พาณิชย์ขนาดใหญ่
(สัดส่วนสินทรัพย์มากกว่าร้อยละ 10 ) มีอยู่จำนวน 4 แห่งสินทรัพย์รวมกัน 4.96 ล้านล้านบาท
คิดเป็นสัดส่วนสูงที่สุดร้อยละ 62.6 ของระบบ ขยายตัวเพิ่มขึ้น จากปี ก่อนหน้าร้อยละ 6.4
ธนาคารพาณิชย์ขนาดกลาง (สัดส่วนสินทรัพย์มากกว่าร้อยละ 3 แต่ต่ำกว่า 10 ) มีอยู่จำนวน 4
แห่ง สินทรัพย์รวมกัน 2.0 ล้านล้านบาท คิดเป็นสัดส่วนร้อยละ 25 ของระบบ
ขยายตัวลดลงจากปีก่อนหน้าร้อยละ 6.8 ที่เหลือเป็นธนาคารพาณิชย์ขนาดเล็ก
(สัดส่วนสินทรัพย์ต่ำกว่าร้อยละ 3 ) 10 แห่งสินทรัพย์รวมกัน .97 ล้านล้านบาท
คิดเป็นสัดส่วนเพียง ร้อยละ 12.2 ของระบบขยายตัวเพิ่มขึ้น จากปีก่อนหน้าถึงร้อยละ 12.4

สิ้นปี 2550 ธนาคารซึ่งอยู่ในกลุ่มธนาคารขนาดเล็กมีสินทรัพย์รวมเท่ากับ 88,839 ล้านบาท
ขยายตัวเพิ่มขึ้น ร้อยละ 15.7 ซึ่งสูงกว่าการขยายตัวของระบบ
ธนาคารมีสินทรัพย์สูงสุดอยู่ในลำดับที่ 13

สัดส่วนเท่ากับร้อยละ 1 ของระบบธนาคารพาณิชย์

ล้านบาท

  ----------------------------- ------------------ ----------- ----------- --------- ------------ --------------------- ------- -------- ------- ------------
  ปี 2550                        งบดุลแยกกลุ่มธนาคาร                                                  เปลี่ยนแปลงจากปีก่อนหน้า                            

  สินทรัพย์                        ระบบ               ธ.พ. ใหญ่    ธ.พ. กลาง   ธ.พ. เล็ก  เกียรตินาคิน*   ระบบ                  ธ.พ.    ธ.พ.     ธ.พ.    เกียรตินาคิน*
                                                                                                                        ใหญ่     กลาง     เล็ก     

  สินทรัพย์รวม                     7,932,316          4,964,351   2,002,535   965,429   88,839       3.4%                  6.4%    -6.8%    12.4%   15.7%

  เงินให้สินเชื่อและดอกเบี้ยค้างรับสุทธิ   5,312,806          3,465,487   1,301,671   545,648   63,051       5.5%                  10.7%   -5.4%    3.1%    28.9%

  เงินฝาก                        5,978,248          3,913,520   1,489,202   575,526   41,354       0.2%                  4.8%    -11.6%   5.7%    -1.8%

  หนี้สิน                          7,170,095          4,492,200   1,811,472   866,422   70,172       3.0%                  6.0%    -7.7%    13.9%   18.4%

  รวมส่วนของผู้ถือหุ้น                762,220            472,151     191,063     99,007    18,567       11.6%                 10.1%   23.0%    0.6%    6.6%
  ----------------------------- ------------------ ----------- ----------- --------- ------------ --------------------- ------- -------- ------- ------------

แหล่งที่มา: งบการเงินจากตลาดหลักทรัพย์แห่งประเทศไทย

เงินให้สินเชื่อ

สิ้นปี 2550 ธนาคารพาณิชย์ของไทยมีเงินให้สินเชื่อและดอกเบี้ยค้างรับสุทธิรวมเท่ากับ 5.3
ล้านล้านบาท ขยายตัวเพิ่มขึ้น จากปีก่อนหน้าร้อยละ 5.5
โดยธนาคารพาณิชย์พาณิชย์ขนาดใหญ่มีเงินให้สินเชื่อรวมกัน 3.5 ล้านล้านบาท ขยายตัวร้อยละ
10.7 โดยขยายตัวสูงสุดในกลุ่ม ธนาคารพาณิชย์ขนาดกลาง มีเงินให้สินเชื่อรวมกัน 1.3
ล้านล้านบาทขยายตัวลดลงในอัตราร้อยละ 5.4 และธนาคารพาณิชย์ขนาดเล็ก
มีเงินให้สินเชื่อรวมกัน .55 ล้านล้านบาท ขยายตัวร้อยละ 3.1
โดยประเภทธุรกิจการผลิตยังเป็นภาคมีสัดส่วนการให้สินเชื่อสูงสุดในสัดส่วนร้อยละ 25
ของสินเชื่อรวม ซึ่งลดลงจากปีก่อนหน้าเล็กน้อยที่มีสัดส่วนเท่ากับ ร้อยละ 26
เนื่องจากธนาคารพาณิชย์ขยายสินเชื่อในภาคอุปโภคบริโภคส่วนบุคคลมากขึ้นซึ่งมีสัดส่วนจากร้อยละ
18 เป็นร้อยละ 20 ซึ่งในสินเชื่อประเภทนี้เป็นการเพิ่มขึ้นของการให้สินเชื่อเพื่อการเช่าซื้อรถยนต์

สิ้นปี 2550 ธนาคารมีเงินให้สินเชื่อรวม (สุทธิหลังหักค่าเผื่อหนี้สงสัยจะสูญ) เท่ากับ 63,051
ล้านบาท ขยายตัวเพิ่มขึ้น ร้อยละ 28.9 ซึ่งขยายตัวสูงกว่าระบบ
ธนาคารมีเงินให้สินเชื่อรวมอยู่ในสัดส่วนเท่ากับร้อยละ 1 ของระบบธนาคารพาณิชย์

เงินรับฝาก

สิ้นปี 2550 ธนาคารพาณิชย์ของไทยมีเงินฝากเท่ากับ 5.98 ล้านล้านบาท ขยายตัวเพิ่มขึ้น จากปี
ก่อนหน้าเพียงร้อยละ 0.2 โดยธนาคารพาณิชย์พาณิชย์ขนาดใหญ่มีเงินฝากรวมกัน 3.91
ล้านล้านบาท ขยายตัวร้อยละ 4.8 ธนาคารพาณิชย์ขนาดกลาง มีเงินฝากรวมกัน 1.49
ล้านล้านบาทขยายตัวลดลงร้อยละ 11.60 และธนาคารพาณิชย์ขนาดเล็กเงินฝากรวมกัน 0.58
ล้านล้านบาท ขยายตัวร้อยละ 5.7 โดยในปี 2550
ธนาคารพาณิชย์ยังคงมีการแข่งขันระดมเงินฝากที่เข้มข้น
มีการเสนออัตราดอกเบี้ยที่สูงเพื่อจูงใจผู้ฝากเงิน
เนื่องจากเป็นกลยุทธ์เพื่อรองรับการจัดตั้งสถาบันคุ้มครองเงินฝากที่กำลังจะเกิดขึ้น

สิ้นปี 2550 ธนาคารมีเงินฝากเท่ากับ 41,354 ล้านบาท ขยายตัวลดลง ร้อยละ 1.8
ซึ่งขยายตัวต่ำกว่าระบบ เนื่องจาก ธนาคารมีการระดมเงินทุนด้วยตั๋วบีอีและหุ้นกู้เพิ่มขึ้น

ส่วนของผู้ถือหุ้น

สิ้นปี 2550 ธนาคารพาณิชย์ของไทยมีส่วนของผู้ถือหุ้นรวมกัน เท่ากับ .76 ล้านล้านบาท
ขยายตัวเพิ่มขึ้น จากปีก่อนหน้าร้อยละ 11.6 โดยธนาคารพาณิชย์ขนาดใหญ่มีส่วนของผู้ถือหุ้นรวมกัน
.47 ล้านล้านบาท ขยายตัวสูงกว่าระบบธนาคารคือร้อยละ 6 ธนาคารพาณิชย์ขนาดกลาง
มีส่วนของผู้ถือหุ้นรวมกัน .19 ล้านล้านบาทขยายตัวร้อยละ 23
และธนาคารพาณิชย์ขนาดเล็กมีส่วนของผู้ถือหุ้นรวมกันเท่ากับ .10 ล้านล้านบาท
ขยายตัวเพิ่มขึ้นเพียงร้อยละ 0.5
การเพิ่มขึ้นของส่วนของผู้ถือหุ้นส่วนหนึ่งเป็นผลมาจากผลประกอบการที่ดีขึ้นทำให้มีกำไรสะสมที่เพิ่มขึ้น

สิ้นปี 2550 ธนาคารมีส่วนของผู้ถือหุ้นเท่ากับ 18,567 ล้านบาท ขยายตัวเพิ่มขึ้น ร้อยละ 6.1
ธนาคารมีเงินกองทุนอยู่ใน สัดส่วนเท่ากับร้อยละ 2.4 ของระบบธนาคารพาณิชย์

แนวโน้มการแข่งขันในอนาคต
ระบบธนาคารพาณิชย์คาดว่าจะเผชิญกับปัญหาที่ท้าทายความสามารถในการจัดการอย่างมาก
ไม่ว่าปัญหาการชะลอตัวทางเศรษฐกิจที่ส่งผลต่อ ภาวะการออมเงินและ ความต้องการสินเชื่อ
ปัญหากฎระเบียบจากทางการที่เปลี่ยนแปลงไปเช่นการนำมาตรฐานบัญชีสากล 39
และมาตรฐานการดำรงเงินกองทุนตาม BASEL II ที่จะส่งผลให้การให้สินเชื่อของธนาคารพาณิชย์
เป็นภาระต่อเงินกองทุนมากขึ้น ด้านการแข่งขัน
คาดว่าจะสูงขึ้นจากจากธุรกิจการเงินที่ไม่ใช่สถาบันการเงิน เข้ามาทำธุรกิจสินเชื่อ
โดยเฉพาะสินเชื่อส่วนบุคคล รวมถึงการให้บริการเกี่ยวกับการชำระเงิน
ด้านผลกระทบทางเทคโนโลยีที่มีออกมาอย่างรวดเร็วต่อเนื่องทำให้ธนาคารต้องมีเงินลงทุนจำนวนมากในการพัฒนา

ธุรกิจเช่าซื้อ

สิ้นปี 2550 ยอดจำหน่ายรถยนต์เท่ากับ 631.2 พันคัน ลดลงจากปีก่อนหน้าที่มียอดจำหน่าย 682
พันคัน ลดลงร้อยละ 7.5 โดยรถยนต์นั่งมียอดจำหน่ายท่ากับ 169.5
พันคันลดลงจากปีก่อนหน้าร้อยละ 11.4 ขณะที่ยอดจำหน่ายรถยนต์เชิงพาณิชย์มียอดจำหน่ายเท่ากับ
461.7 พันคัน ลดลงจากปีก่อนหน้า ร้อยละ 5.9

  ------------- --------- --------- ----------- -- -------------- -------------
  ธนาคาร        2550      2549      เปลี่ยนแปลง      ส่วนแบ่งตลาด 50  ส่วนแบ่งตลาด 49

  ธนชาต         191,025   163,259   17%            49%            53%

  ทิสโก้          64,684    54,245    19%            16%            18%

  ไทยพาณิชย์      74,848    52,095    44%            19%            17%

  เกียรตินาคิน     42,238    29,666    42%            11%            10%

  กสิกรไทย       20,185    9,631     110%           5%             3%

  รวม           392,980   308,896   33%            100%           100%
  ------------- --------- --------- ----------- -- -------------- -------------

แหล่งที่มา: งบการเงินจากตลาดหลักทรัพย์แห่งประเทศไทย

ด้านปริมาณลูกหนี้เช่าซื้อคงค้างของธนาคารพาณิชย์ที่ประกอบธุรกิจเช่าซื้อสูงสุด 5
รายแรกพบว่ามีปริมาณลูกหนี้คงค้างเท่ากับ 392,980 ล้านบาท ขยายตัวเพิ่มขึ้นร้อยละ 27
ธนาคารธนชาติเป็นธนาคารที่มีส่วนแบ่งการตลาดสูงสุดเท่ากับ ร้อยละ 49
ลดลงเล็กน้อยจากปีก่อนหน้าที่มีส่วนแบ่งการตลาดร้อยละ 53
โดยธนาคารมีปริมาณลูกหนี้เช่าซื้อขยายตัวร้อยละ 42 และมีปริมาณลูกหนี้สูงสุดเป็นอันดับ 4
ส่วนแบ่งการตลาดเท่ากับ ร้อยละ 11.0 เทียบกับร้อยละ 10.0 ในปีก่อนหน้า

แนวโน้มในปี 2551 คาดว่าปริมาณลูกหนี้เช่าซื้อจะยังคงขยายตัวในอัตราที่สูงต่อไป
ผู้ประกอบการธนาคารพาณิชย์หลายแห่งยังให้ความสนใจที่ดำเนินธุรกิจนี้
โดยพิจารณาจากนโยบายของธนาคารต่างๆ ที่เปิดเผยต่อสาธารณะ
เนื่องจากผลตอบแทนและความเสี่ยงของธุรกิจยังอยู่ในเกณฑ์ที่จูงใจ
รวมถึงแรงจูงใจจากภาระการสำรองที่ลดลงจากมาตรฐานบัญชีใหม่และการดำรงเงินกองทุนที่ลดลงจากมาตรฐาน
BASEL II

ปริมาณสินทรัพย์ธนาคารพาณิชย์ สิ้นสุด ณ 30 มกราคม 2550

หน่วย : ล้านบาท

  ----- -------------------------------------- -------------- ------------
        ธนาคาร                                 สินทรัพย์         % สินทรัพย์

  1     กรุงเทพ                                 1,493,687      19.62

  2     กรุงไทย                                 1,204,428      15.82

  3     ไทยพาณิชย์                               992,758        13.04

  4     กสิกรไทย                                931,359        12.23

  5     ทหารไทย                                725,002        9.52

  6     กรุงศรีอยุธยา                             682,109        8.96

  7     นครหลวงไทย                             445,732        5.85

  8     ธนชาต                                  260,827        3.43

  9     ไทยธนาคาร                              239,676        3.15

  10    ยูโอบี                                   207,135        2.72

  11    สแตนดาร์ดชาร์เตอร์นครธน                   193,676        2.54

  12    ทิสโก้                                   84,764         1.11

  13    เกียรตินาคิน                              76,004         1.00

  14    สินเอเซีย                                44,934         0.59

  15    แลนด์ แอนด์ เฮ้าส์ เพื่อรายย่อย               21,089         0.28

  16    เมกะ สากลพาณิชย์                         11,821         0.16

  รวม                                          7,615,000      100.00
  ----- -------------------------------------- -------------- ------------

แหล่งที่มา: ธนาคารแห่งประเทศไทย

  (3) ลักษณะบริการ

  (ก) แหล่งที่มาของเงินทุน :

ณ สิ้นปี 2550 ธนาคารมีหนี้สินรวม 70,231ล้านบาท ในจำนวนนั้นเป็นเงินฝาก

41,353 ล้านบาท ซึ่งส่วนใหญ่เป็นเงินฝากประจำ และธนาคารยังมีเงินกู้ยืมระยะยาวในรูปหุ้นกู้ และตั๋วบีอีมียอดคงค้าง 22,606 ล้านบาท ส่วนของผู้ถือหุ้น 18,567 ล้านบาท ทำให้สิ้นปี 2550 ธนาคารมีแหล่งเงินทุนที่เป็นหนี้สินและเงินทุนรวมเท่ากับ 88,839 ล้านบาท 

(ข) การให้สินเชื่อ :

  • นโยบายการให้สินเชื่อและการบริหารความเสี่ยง

  นโยบายการให้สินเชื่อ

  ธนาคารได้กำหนดนโยบายการให้สินเชื่อสำหรับธุรกิจเป้าหมายประเภทต่างๆ ที่ธนาคารเลือก
  มีการแบ่งแยกความรับผิดชอบให้สอดคล้องกับหลักการควบคุมภายในที่ดี โปร่งใส
  โดยที่ทุกหน่วยงานที่เกี่ยวข้องมีจุดมุ่งหมายที่สอดคล้องกับแผนธุรกิจคือให้ขยายตัวทางด้านสินเชื่อของธนาคารเป็นไปอย่างมีคุณภาพ

  ธนาคารได้จัดทำกระบวนการและเครื่องมือวัดความเสี่ยงของลูกค้าแต่ละกลุ่ม
  มีการจัดเกรดลูกค้าเพื่อกำหนดเงื่อนไข อัตราผลตอบแทน
  และระดับการควบคุมที่แตกต่างกันสำหรับลูกค้าแต่ละระดับ
  ซึ่งจะช่วยให้การพิจารณาอนุมัติสินเชื่อมีมาตรฐานและรวดเร็วขึ้น
  ธนาคารมีการบริหารสัดส่วนของเงินให้สินเชื่ออย่างระมัดระวังเพื่อลดการกระจุกตัว
  มีกระบวนการทบทวนคุณภาพสินเชื่ออย่างสม่ำเสมอ
  มีระบบสัญญาณเตือนล่วงหน้าเมื่อเกิดปัญหาเพื่อรีบดำเนินการแก้ไขและรายงานความคืบหน้า
  รวมทั้งนโยบายการตั้งสำรองที่เหมาะสม

  นอกจากนี้
  ธนาคารยังจัดให้มีการประเมินความเสี่ยงสำหรับผลิตภัณฑ์ใหม่ก่อนที่จะเริ่มให้บริการลูกค้า
  โดยคำนึงถึงปัจจัยความสำเร็จและประเด็นความเสี่ยงต่างๆ
  สภาพการแข่งขันและมาตรการลดความเสี่ยงอีกด้วย

การบริหารความเสี่ยง ธนาคารมีแนวทางการบริหารความเสี่ยงดังนี้คือ

-   มีการจัดทำกระบวนการและเครื่องมือวัดความเสี่ยง
    เพื่อให้สามารถกำหนดอัตราผลตอบแทนในแต่ละกรณีได้อย่างแม่นยำ
    และปรับปรุงกระบวนการดังกล่าวให้สอดคล้องกับสถานการณ์ที่เปลี่ยนแปลงได้ทันท่วงที

-   มีความเข้าใจและจัดการลูกค้าในพิกัดความเสี่ยงที่กว้างกว่าสถาบันการเงินที่ไม่มีความเชี่ยวชาญ
    ทำให้สามารถให้บริการแก่กลุ่มผู้ประกอบการได้ทุกระดับในธุรกิจเป้าหมาย
    สามารถเลือกสรรกลุ่มเป้าหมายที่ให้ผลตอบแทนได้เท่าหรือดีกว่าความเสี่ยง

-   มีการตั้งเงื่อนไขแตกต่างสำหรับลูกค้าแต่ละระดับ เช่น ระดับการควบคุมสูง
    ใช้กับการได้รับสินเชื่อที่ครบถ้วนสำหรับลูกค้าที่มีความเสี่ยงสูงกว่าปกติ หรืออัตราดอกเบี้ยที่ต่ำ
    เงื่อนไขผ่อนปรน เพื่อให้แข่งขันได้ในกลุ่มลูกค้าชั้นดี

-   มีการตั้งเกณฑ์สำรองปกติ และเกณฑ์กำหนดเงินทุนที่ต้องใช้
    เพื่อรองรับความเสี่ยงในระดับต่างๆ เมื่อมีการอนุมัติสินเชื่อ

-   มีการติดตามและวิเคราะห์ความเสี่ยงของสินเชื่อรายตัว โดยจัดให้มีสัญญาณเตือนภัยล่วงหน้า
    และเมื่อมาตรฐานลูกหนี้ต่ำลงกว่าเกณฑ์ที่คาดไว้เดิม
    กำหนดให้มีนโยบายที่ต้องตั้งสำรองเพิ่มอีกทันที

• นโยบายการปรับโครงสร้างหนี้และการกำหนดมูลค่ายุติธรรม (Fair Value)
ของสิทธิเรียกร้องในลูกหนี้ของธนาคารและกองทุนที่จัดตั้งขึ้น

การปรับปรุงโครงสร้างหนี้ที่มีปัญหา

ธนาคารถือปฏิบัติในการปรับปรุงโครงสร้างหนี้ที่มีปัญหาตามหลักเกณฑ์ที่ได้รับอนุมัติจากธนาคารแห่งประเทศไทย
โดยบันทึกมูลค่าสินทรัพย์หรือหุ้นทุนที่รับโอนมาจากการชำระหนี้ด้วยมูลค่ายุติธรรมของสินทรัพย์หรือหุ้นทุนหักด้วยประมาณการค่าใช้จ่ายในการขาย
หรือเงินลงทุนในลูกหนี้ (รวมดอกเบี้ยที่หยุดรับรู้รายได้ ณ วันปรับปรุงโครงสร้างหนี้)
แล้วแต่มูลค่าใดจะต่ำกว่า

ในกรณีที่เป็นการปรับโครงสร้างหนี้ที่ธนาคารยินยอมผ่อนปรนเงื่อนไขในการชำระหนี้
ธนาคารจะคำนวณมูลค่ายุติธรรมของเงินลงทุนในลูกหนี้หลังการปรับโครงสร้างหนี้โดยคำนวณจากมูลค่าปัจจุบันของกระแสเงินสดที่จะได้รับในอนาคต
คิดลดด้วยอัตราดอกเบี้ยขั้นต่ำสำหรับเงินให้กู้ระยะยาว (MLR) ของธนาคารไทยพาณิชย์ จำกัด
(มหาชน) ณ วันปรับโครงสร้างหนี้

ธนาคารรับรู้ส่วนสูญเสียที่เกิดจากการปรับโครงสร้างหนี้โดยยินยอมลดเงินต้นหรือดอกเบี้ยที่บันทึกในบัญชีหลังหักเงินสำรองที่กันไว้แล้วเป็นรายการขาดทุนจากการปรับโครงสร้างหนี้ในงบกำไรขาดทุนเมื่อมีการปรับปรุงโครงสร้างหนี้
ส่วนค่าธรรมเนียมทางกฎหมายและค่าใช้จ่ายทางตรงอื่นที่เกิดขึ้นจากการปรับโครงสร้างหนี้จะบันทึกเป็นค่าใช้จ่ายเมื่อเกิดขึ้น

-   นโยบายการอนุมัติสินเชื่อ

การอนุมัติจะขึ้นอยู่กับขนาดของวงเงินสินเชื่อ/ประเภทของหลักทรัพย์ที่ลูกค้านำมาใช้เป็นหลักประกัน/กระแสเงินสดในการดำเนินงานแต่ละโครงการในการขออนุมัติวงเงินสินเชื่อ
ซึ่งการพิจารณาอนุมัติวงเงินสินเชื่ออยู่ภายใต้อำนาจการอนุมัติที่กำหนดไว้

• การควบคุมดูแลและติดตามลูกหนี้

ธนาคาร มีเจ้าหน้าที่สินเชื่อคอยดูแลคุณภาพของหนี้อย่างใกล้ชิด โดยมีการออก

เยี่ยมลูกค้าอย่างสม่ำเสมอ การทบทวนผลการดำเนินงานและสภาวะธุรกิจที่มีผลกระทบต่อลูกค้า รวมถึงการติดตามการใช้วงเงินให้เป็นไปตามเงื่อนไข เช่น การเบิกค่างวดให้เป็นไปตามวัตถุประสงค์อย่างใกล้ชิด 

สำหรับลูกหนี้ที่มีปัญหา ธนาคารจะควบคุมดูแลและติดตามลูกหนี้เป็นพิเศษและใกล้ชิด
โดยมีหน่วยงานที่รับผิดชอบติดตามลูกหนี้ที่มีปัญหาการค้างชำระ
ซึ่งจะประสานงานร่วมกับเจ้าหน้าที่การตลาดที่ดูแลลูกค้าดังกล่าว

(ค) การให้กู้ยืมแก่บุคคลที่เกี่ยวข้องกับผู้บริหารหรือผู้ถือหุ้นรายใหญ่

  ธนาคาร มีนโยบายและแนวทางปฏิบัติที่เกี่ยวกับรายการที่เกี่ยวโยงกันอย่างชัดเจนและ

สามารถตรวจสอบได้
ธนาคารไม่มีนโยบายการให้กู้ยืมแก่บุคคลที่เกี่ยวข้องกับผู้บริหารหรือผู้ถือหุ้นรายใหญ่
อย่างไรก็ตามในปี 2550
ลูกหนี้ที่ธนาคารได้แปลงหนี้เป็นทุนจากการปรับปรุงโครงสร้างหนี้ได้กู้ยืมจากบุคคลที่เกี่ยวข้องกับกรรมการ/ผู้บริหารของธนาคาร
โดยเงื่อนไขและราคาเป็นไปตามราคาตลาดทั่วไป (รายละเอียดอยู่ในหัวข้อ
“รายการระหว่างกัน”)

(ง) ความสามารถในการดำรงเงินกองทุน

ธนาคาร มีนโยบายที่เน้นความมั่นคงและเสถียรภาพทางการเงิน
ความแข็งแกร่งของฐานะการเงินเป็นสิ่งที่สำคัญ ธนาคาร
จึงดำรงอัตราส่วนเงินกองทุนต่อสินทรัพย์เสี่ยงในอัตราที่สูงกว่าปกติ เพื่อเป็นหลักประกันแก่ทุกฝ่ายว่า
ธนาคารจะมีความมั่นคงเพียงพอ ถึงแม้จะเกิดภาวะวิกฤตทางเศรษฐกิจในภายหน้า ณ สิ้นปี 2550
ธนาคารมีสัดส่วนเงินกองทุนต่อสินทรัพย์เสี่ยง ร้อยละ 16.39 เทียบกับสัดส่วนร้อยละ 8.50
ที่ต้องดำรงตามกฎหมาย

(จ) สภาพคล่อง

  ธนาคาร ตระหนักถึง ความมีเสถียรภาพในการบริหารสภาพคล่องทางการเงิน ด้วยการ

ไม่พึ่งพิงผู้ฝากเงินรายใดรายหนึ่งหรือกลุ่มใดกลุ่มหนึ่งมากเกินไป
ธนาคารเน้นการระดมเงินทุนระยะยาว เพื่อให้สอดคล้องกับอายุการครบกำหนดของสินเชื่อ

3.2 ธุรกิจหลักทรัพย์

ดำเนินธุรกิจโดยบริษัทหลักทรัพย์ เกียรตินาคิน จำกัด (“บล. เกียรตินาคิน”) ได้รับใบอนุญาตเลขที่
005/2542 จากกระทรวงการคลังให้ประกอบธุรกิจหลักทรัพย์ 4 ประเภท ได้แก่
การเป็นนายหน้าซื้อขายหลักทรัพย์ การค้าหลักทรัพย์ การเป็นที่ปรึกษาการลงทุน
และการจัดจำหน่ายหลักทรัพย์
โดยได้รับอนุมัติจากทางการให้แยกธุรกิจหลักทรัพย์ออกจากธุรกิจเงินทุน และเริ่มดำเนินการในนาม
บล. เกียรตินาคิน จำกัด ตั้งแต่วันที่ 1 กรกฎาคม 2542
โดยรับโอนสิทธิการเป็นบริษัทสมาชิกตลาดหลักทรัพย์จาก บริษัทเงินทุน เกียรตินาคิน จำกัด
(มหาชน)

  (1) ลักษณะบริการ ขอบเขตการทำธุรกิจของ บล. เกียรตินาคิน จำกัด แบ่งออกเป็น 4
  ประเภท ดังนี้

-   นายหน้าซื้อขายหลักทรัพย์

ให้บริการการเป็นนายหน้าหรือตัวแทนเพื่อซื้อ ขาย หรือแลกเปลี่ยนหลักทรัพย์ให้แก่บุคคลอื่น
โดยได้รับค่านายหน้าค่าธรรมเนียม หรือผลตอบแทนอื่น

-   ค้าหลักทรัพย์

เป็นการซื้อ ขาย หรือแลกเปลี่ยนหลักทรัพย์ในนามตนเอง โดยสามารถทำการค้านอกตลาด

หลักทรัพย์ หรือศูนย์ซื้อขายหลักทรัพย์
โดยผ่านการกลั่นกรองจากคณะกรรมการการลงทุนอย่างรอบคอบ

-   ที่ปรึกษาการลงทุน

ให้บริการให้คำแนะนำไม่ว่าทางตรงหรือทางอ้อม
แก่ลูกค้าเกี่ยวกับมูลค่าของหลักทรัพย์หรือความเหมาะสมในการลงทุนในหลักทรัพย์
หรือการซื้อขายหลักทรัพย์ใดๆ โดยได้รับค่าธรรมเนียม หรือผลตอบแทนอื่น

-   การจัดจำหน่ายหลักทรัพย์

ให้บริการรับหลักทรัพย์ทั้งหมด หรือบางส่วนจากบริษัทหรือเจ้าของหลักทรัพย์ไปเสนอ

ขายต่อประชาชน รวมถึงการขายโดยเฉพาะเจาะจงด้วย โดยได้รับค่าธรรมเนียม
หรือผลตอบแทนอื่น

ปัจจุบันบล. เกียรตินาคิน จำกัด ได้รับใบอนุญาตประกอบธุรกิจสัญญาซื้อขายล่วงหน้า
ประเภทการเป็นตัวแทนซื้อขายสัญญาซื้อขายล่วงหน้า
จากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)
และได้เปิดให้บริการไปในช่วงปลายปี 2549

(2) ตลาดและภาวะการแข่งขัน

ธุรกิจหลักทรัพย์

ภาวะธุรกิจหลักทรัพย์ในปี 2550

จากการก่อรัฐประหารเมื่อวันที่ 19 ก.ย. 2549 ทำให้เกิดสูญญากาศทางการเมือง
นอกจากนั้นผลกระทบจากมาตรการกันสำรอง 30% ของ ธนาคารแห่งประเทศไทย
ทำให้นักลงทุนต่างประเทศไม่เชื่อมั่นต่อการลงทุนในประเทศไทย ส่งผลให้มูลค่าการซื้อขายใน
ตลาดหลักทรัพย์แห่งประเทศไทย นั้นลดต่ำลงมากในช่วงไตรมาส 1 และไตรมาส 2 ปี 2550
แต่หลังจากการมีกำหนดการเลือกตั้งที่แน่นอนในวันที่ 23 ธ.ค. 2550 ทำให้มูลค่าการซื้อขายใน
ตลาดหลักทรัพย์แห่งประเทศไทย เริ่มฟื้นตัวขึ้น และทำให้มูลค่าการซื้อขายเฉลี่ยต่อวันในปี 2550
นั้นปรับตัวสูงขึ้น 6.4% จากปี 2549 ที่มีมูลค่าการซื้อขายเฉลี่ยต่อวัน 1.64 หมื่นล้านบาท
เพิ่มขึ้นมาเป็น 1.74 หมื่นล้านบาท

[]

ด้านการเป็นนายหน้าซื้อขายหลักทรัพย์

การแข่งขันในธุรกิจหลักทรัพย์ในปี 2550 นั้นยังคงรุนแรงต่อเนื่องจากปี 2549 นอกจากนี้ในปี 2550
นั้นยังมี บริษัทหลักทรัพย์เพิ่มขึ้นอีก 1 บริษัท คือ บริษัทหลักทรัพย์ ซีไอเอ็มบี (CIMB) จำกัด
ส่งผลให้ในปี 2550 ตลาดหลักทรัพย์แห่งประเทศไทย มีบริษัทหลักทรัพย์จำนวน 38 บริษัท จากในปี
2549 นั้นมีบริษัทหลักทรัพย์ที่ดำเนินธุรกิจอยู่ 37 บริษัท ในปี 2550 นั้น
บริษัทหลักทรัพย์ที่มีการร่วมมือทางธุรกิจกับต่างประเทศ
หรือมีฐานลูกค้าส่วนใหญ่เป็นนักลงทุนต่างประเทศนั้นได้เพิ่มส่วนแบ่งตลาดค่านายหน้ามากขึ้น
เนื่องจาก ในช่วงที่ผ่านมาสัดส่วนนักลงทุนต่างประเทศได้เพิ่มน้ำหนักการลงทุนใน ตลาดหลักทรัพย์ฯ
มากขึ้น จากปี 2549 ที่นักลงทุนต่างประเทศนั้นมีสัดส่วนการซื้อขายคิดเป็น 34%
ของการลงทุนทั้งหมด แต่ในปี 2550
นั้นนักลงทุนต่างประเทศได้เพิ่มสัดส่วนการซื้อขายขึ้นมาใกล้เคียงกับนักลงทุนในประเทศแล้ว
โดยมีสัดส่วนคิดเป็น 42% ในขณะที่นักลงทุนในประเทศนั้นมีสัดส่วนการซื้อขายลดลงเหลือ 46%
โดยที่นักลงทุนสถาบันในปี 2550 นั้นยังมีสัดส่วนการซื้อขายใกล้เคียงกับปี 2549 ที่ 12%

[]

ด้านวาณิชธนกิจ

ในด้านวาณิชธนกิจของปี 2550 จนถึงขณะนี้นั้นมีหุ้นเข้าทำการซื้อขายเป็นครั้งแรก ( IPO) จำนวน
16 บริษัท น้อยกว่าปี 2549 ที่มีหุ้นเข้าทำการซื้อขาย 22 บริษัท แต่มูลค่าระดมทุนกลับลดลงมาก
โดยมีมูลค่าการระดมทุนทั้งสิ้น 1.2 หมื่นล้านบาท จากที่ปี 2549 มีมูลค่าการระดมทุนรวมกันถึง 5.9
หมื่นล้านบาท เนื่องจากในปีนี้มีหุ้นที่มีมูลค่าการระดมทุนสูงเข้าทำการซื้อขายไม่มากนัก โดยมี DTAC
เป็นหุ้นที่มีมูลค่าการระดมทุนสูงที่สุด แต่ก็มีมูลค่าการระดมทุนเพียง 3.3 พันล้านบาท ในขณะที่ปี
2549 มีหุ้นที่มีมูลค่าการระดมทุนสูงอยู่หลายบริษัท โดย RRC เป็นหุ้นที่มีมูลค่าการระดมทุนสูงที่สุดถึง
2.5 หมื่นล้านบาท

แนวโน้มภาวะธุรกิจหลักทรัพย์ปี 2551

ภาวะธุรกิจหลักทรัพย์ช่วงปี 2551 นั้นคาดว่าจะปรับตัวสูงขึ้นจากปี 2550 ได้
เนื่องจากเหตุผลหลายประการไม่ว่าจะเป็นความเชื่อมั่นในรัฐบาลที่มาจากการเลือกตั้ง
การกลับมาฟื้นตัวของเศรษฐกิจภายในประเทศจากการลงทุนของภาครัฐ
และการผ่อนคลายมาตรการกันสำรอง 30% โดยคาดว่ามูลค่าการซื้อขายเฉลี่ยต่อวันใน
ตลาดหลักทรัพย์ฯ จะปรับตัวสูงขึ้นเป็น 1.9 หมื่นล้านบาท จากปี 2550
ที่มูลค่าการซื้อขายเฉลี่ยต่อวันอยู่ที่ 1.74 หมื่นล้านบาท

ถึงแม้ว่าภาวะการแข่งขันของธุรกิจหลักทรัพย์ในปี 2551 จะยังรุนแรงต่อเนื่องจากปี 2550 แต่
บริษัทหลักทรัพย์ จะมีช่องทางการหารายได้เพิ่มมากขึ้นนอกจากค่านายหน้าซื้อขายหลักทรัพย์ คาดว่า
ตลาดหลักทรัยพ์ฯ จะมีสินค้าใหม่ ๆ เพิ่มมากขึ้น เช่น Future ที่อ้างอิงกับสินค้าอย่างอื่นนอกจาก
SET50 และ SBL เพื่อเป็นทางเลือกให้กับนักลงทุน จากที่ปี 2549 ได้มีการซื้อขาย SET50 Index
Future เป็นครั้งแรก และในปี 2550 ได้มีสินค้าใหม่คือ SET50 Index Option และกองทุน
ETF

SET50 Index Future จากที่ปี 2549
ที่ได้ทำการซื้อขายเป็นปีแรกนั้นมีการซื้อขายเฉลี่ยต่อเดือนอยู่เพียง 3.6 หมื่นสัญญา ในขณะที่ปี 2550
SET50 Index Future มีการซื้อขายเฉลี่ยต่อเดือนถึง 1 แสนสัญญา และในปี 2550 SET50
Index Option ได้เปิดทำการซื้อขายเป็นครั้งแรกในวันที่ 29 ตุลาคม 2550 ได้มีการซื้อขายทั้งสิ้น
9.7 พันสัญญา ในปี 2551 คาดว่าทั้ง SET50 Index Future และ SET50 Index Option
จะมีมูลค่าการซื้อขายเพิ่มขึ้นด้วย

นอกจากนี้ยังคาดว่าการระดมทุนใน ตลาดหลักทรัพย์ฯ จากการนำหุ้นเข้าทำการซื้อขายเป็นครั้งแรก
(IPO) น่าจะกลับมาคึกคักมากยิ่งขึ้น โดยในปี 2551
จะมีหุ้นที่มีมูลค่าการระดมทุนสูงเข้าทำการซื้อขาย เช่น โรงกลั่นน้ำมันสตาร์, ไทยเบฟ
ซึ่งน่าจะทำให้มูลค่าการระดมทุนสูงขึ้นเป็น 2.5 หมื่นล้านบาท จากปีนี้ที่มีมูลค่าการระดมทุนทั้งสิ้น
1.2 หมื่นล้านบาท

  (3) การจัดหาผลิตภัณฑ์หรือบริการ

  (ก) แหล่งที่มาของเงินทุน

แหล่งที่มาของเงินทุนที่ใช้ในการประกอบธุรกิจของ บริษัทหลักทรัพย์ เกียรตินาคิน จำกัด
มาจากทุนจดทะเบียนที่เรียกชำระเต็มมูลค่าแล้ว จำนวน 650 ล้านบาท
ซึ่งเป็นจำนวนที่เพียงพอต่อการดำเนินธุรกิจ

(ข) นโยบายการให้กู้ยืมเงินเพื่อซื้อหลักทรัพย์

ปัจจุบันบริษัทหลักทรัพย์ เกียรตินาคิน จำกัด มีบริการให้กู้ยืมเงินเพื่อซื้อหลักทรัพย์ในบัญชีมาร์จิ้นระบบ
Credit Balance
ให้แก่ลูกค้าที่บริษัทพิจารณาแล้วเห็นว่ามีประสบการณ์ในการลงทุนและมีความสามารถในการชำระหนี้ได้
โดยปฏิบัติตามกฎระเบียบของตลาดหลักทรัพย์แห่งประเทศไทยและสำนักงานคณะกรรมการกำกับหลักทรัพย์และตลาดหลักทรัพย์อย่างเคร่งครัด
เพื่อป้องกันและควบคุมความเสี่ยงที่อาจเกิดจากการให้กู้ยืมเงินดังกล่าว

  (ค) การให้กู้ยืมผ่านบุคคลที่เกี่ยวข้องกับผู้บริหารหรือผู้ถือหุ้นรายใหญ่

  - ไม่มี -

  (ง) ความสามารถในการดำรงเงินกองทุน

ณ 31 ธันวาคม 2550 บริษัทหลักทรัพย์ เกียรตินาคิน จำกัด
มีอัตราส่วนเงินกองทุนสภาพคล่องสุทธิต่อหนี้สินทั่วไปเท่ากับ ร้อยละ 153.17
ซึ่งเพียงพอสำหรับดำเนินธุรกิจ และสูงกว่าเกณฑ์ขั้นต่ำของ ก.ล.ต.
ที่กำหนดให้บริษัทหลักทรัพย์ต้องดำรงเงินกองทุนสภาพคล่องสุทธิไม่ต่ำกว่าร้อยละ 7 ของหนี้สินทั่วไป
ตั้งแต่วันที่ 1 มกราคม 2544 เป็นต้นมา

  (จ) สภาพคล่อง

บริษัทหลักทรัพย์ เกียรตินาคิน จำกัด ทำการบริหารสภาพคล่องในธุรกิจ
โดยใช้วงเงินกู้ยืมจากสถาบันการเงินเป็นแหล่งปรับสภาพคล่องสำหรับการดำเนินงานประจำวัน